અમેરિકા પોતાને ત્યાં ઈન્ફર્મેશન ટેકનોલોજી (આઈટી) ક્ષેત્રમાં કામ કરતા વિદેશીઓને H-1B વિઝા આપે છે. H-1B વિઝા પર અમેરિકા ગયેલા પ્રોફેશનલ્સના જીવનસાથી એટલે કે પતિ કે પત્નીને H-4 વિઝા આપવામાં આવે છે. ઓબામા પ્રમુખ હતા ત્યારે તેમણે મહત્ત્વનો નિર્ણય લઈને H-4 વિઝા ધારકો પણ અમેરિકામાં કામ કરી શકે એ માટે વર્ક પરમિટ આપવાનો નિયમ અમલી બનાવેલો. ઓબામા સરકારે ૨૦૧૫માં આ નિયમ બનાવ્યો ને તેના કારણે પતિ-પત્ની બંને કામ કરી શકે તેવી સગવડ કરી આપી. અમેરિકામાં ૭૦ હજારથી વધારે H-4 વિઝા હોલ્ડરોને આ નિયમનો લાભ મળ્યો છે, જેમાંથી મોટા ભાગના ભારતીય છે.